C 132/58
BG
Официален вестник на Европейския съюз
14.4.2023 г.
Сряда, 5 октомври 2022 r.
У.
като има предвид, че обезлесяването, заграбването на земи и свръхексплоатацията и добивът на природни ресурси, включително от страна на организирани престъпни групи, оказват значително въздействие върху нивото на водите в реките и езерата, променят водния цикъл и допринасят за пресушаването на реките и езерата, както и за замърсяването на експлоатираните райони;
Ф.
като има предвид, че въпреки че обхващат под 1 % от земната повърхност, сладководните екосистеми са дом на над 10 % от всички видове и на деликатно биологично разнообразие; като има предвид, че приблизително 70 % от прясната вода в света се използва за селското стопанство, а останалата част се поделя между промишлени употреби (19 %), главно в секторите на храните, текстила, енергетиката, промишлеността, химическата промишленост, фармацевтиката и минното дело, и битовия сектор (11 %), включително потреблението;
Х.
като има предвид, че здравите екосистеми дават възможност за подобряване на количеството и качеството на водата, като същевременно повишават издръжливостта спрямо изменението на климата;
Ц.
като има предвид, че селското стопанство е най-големият потребител на сладководни ресурси в света; като има предвид, че една трета от обработваемата земя в световен мащаб се използва за изхранване на добитъка; като има предвид, че в доклада на ФАО от 2020 г., озаглавен „Състояние на храните и селското стопанство — Преодоляване на предизвикателствата, свързани с водата, в селското стопанство“, се посочва, че производителността на храните и доходите в селските райони могат да бъдат значително подобрени чрез инвестиции в нови напоителни системи или адаптиране и модернизиране на съществуващите системи и че това следва да бъде съчетано с подобрени практики за управление на водите, включително подобрени селскостопански практики; като има предвид, че заграбването на земя има отрицателни последици за наличието и качеството на водата, лишава местните общности от източници на вода и нарушава тяхното човешко право на безопасна питейна вода;
Ч.
като има предвид, че енергийният сектор понастоящем е отговорен за 10 % от водочерпенето в световен мащаб и че се очаква до 2040 г. потреблението на вода в енергийния сектор да се увеличи с около 60 %;
Ш. като има предвид, че някои добивни сектори, която извършват нарушения и в много случаи са незаконни, оказват значително въздействие върху надземните и подземните водни ресурси, замърсяването и унищожаването на ледници, гори, влажни зони, реки и други източници на вода, които са жизненоважни за консумацията от човека; Щ. като има предвид, че текстилната промишленост е един от секторите с най-голямо потребление на вода в света и че шивашката и текстилната промишленост са съсредоточени в някои от регионите с най-голям недостиг на вода в света; като има предвид, че тази промишленост е класифицирана като втората най-замърсяваща промишленост на световно равнище и че голяма част от това замърсяване се озовава във водата; като има предвид, че Комисията планира да приеме през първото четиримесечие на 2022 г. „Стратегия на ЕС за устойчивите текстилни изделия“, чиято цел е да допринесе за напредък на ЕС към кръгова икономика, в която текстилните изделия се проектират по такъв начин, че да бъдат по-трайни, за многократна употреба, с възможност да бъдат поправяни и рециклирани и да бъдат енергийно ефективни; АА. като има предвид, че нарастващото търсене на вода води до свръхексплоатация на водните ресурси и че недостигът на вода я превръща в спорен ресурс; като има предвид, че според ООН до 2025 г. се предвиждат конфликти за вода в около 300 зони по света; АБ. като има предвид, че опазването на водните ресурси е застрашено и че в много държави увреждането на качеството на водата е считано за престъпление; като има предвид, че през последните години защитниците на екологичните права и правото на вода са обект на все по-голям брой нападения, включително убийства, отвличания, изтезания, насилие, основано на пола, заплахи, тормоз, сплашване, кампании за дискредитиране, инкриминиране, съдебен тормоз, принудително изселване и разселване, и като има предвид, че е налице спешна необходимост те да бъдат проактивно подкрепяни и животът и безопасността им да бъдат защитавани; като има предвид, че няколко финалисти за наградата „Сахаров“ за свобода на мисълта са атакувани заради ролята си в защита на водата и общите блага; като има предвид, че защитниците на водата на река Гуапинол прекараха в затвора над две години, преди да бъдат освободени; като има предвид, че Лолита Чавес вече от четири години е в изгнание заради защитата на територията срещу дейността на водноелектрическите дружества в Иксимулеу (Гватемала); като има предвид, че Берта Касерес беше убита през 2016 г. заради защитата на реките Бланко и Гуалкарке и че поръчителите на това престъпление още не са разкрити; АВ. като има предвид, че според „Global Witness“ над една трета от защитниците на земята и околната среда, убити в света между 2015 и 2019 г., са принадлежали към коренни общности, чиито умения за управление на земята и водите са от решаващо значение за борбата с кризата, свързана с климата, и загубата на биологично разнообразие; АГ. като има предвид, че отказването на достъп до вода и разрушаването на водната инфраструктура биват използвани като съществена тактика от окупаторите за анексиране на окупирани територии и изселване на хората от тях;